Oʻzbekiston Respublikasi Vazirlar Mahkamasining ijro etuvchi tuzilmasini takomillashtirishga doir qoʻshimcha chora-tadbirlar toʻgʻrisida
(resolution, 2023-10-31)

Milliy iqtisodiyotni diversifikatsiyalash va uning raqobatbardoshligini oshirishni, xalqaro iqtisodiy hamkorlikni yanada kengaytirishni, davlat boshqaruvi organlari, xoʻjalik birlashmalari, mahalliy davlat hokimiyati organlarining sanoat tarmoqlarini va ijtimoiy sohani kompleks rivojlantirish, kooperatsiya aloqalarini mustahkamlashga doir faoliyatini samarali muvofiqlashtirishni taʼminlash, shuningdek, Oʻzbekiston Respublikasi Vazirlar Mahkamasining ijro etuvchi tuzilmasini yanada takomillashtirish maqsadida: 1. Oʻzbekiston Respublikasi Vazirlar Mahkamasi (keyingi oʻrinlarda — Vazirlar Mahkamasi) ijro etuvchi tuzilmasida: Oʻzbekiston Respublikasi Bosh vazirining birinchi oʻrinbosari — Oʻzbekiston Respublikasi transport vaziri lavozimi; Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari lavozimi; Oʻzbekiston Respublikasi Bosh vazirining yoqilgʻi-energetika sohasi va sanoatning bazaviy tarmoqlarini rivojlantirish masalalari boʻyicha maslahatchisi lavozimi; Hududlarni kompleks rivojlantirish, kommunikatsiyalar va mudofaa sanoati masalalari kotibiyati; Investitsiyalar va tashqi iqtisodiy aloqalar masalalari kotibiyati; Ijtimoiy rivojlantirish masalalari kotibiyati; Yoqilgʻi-energetika sohasi va sanoatning bazaviy tarmoqlarini rivojlantirish masalalari kotibiyati; Qishloq xoʻjaligi mashinasozligini, yangi meva-sabzavot mahsulotlari yetishtirish va qayta ishlashning eksport salohiyatini rivojlantirish masalalari kotibiyati tugatilsin. 2. Vazirlar Mahkamasi ijro etuvchi tuzilmasiga: a) quyidagilar: Oʻzbekiston Respublikasi Bosh vazirining birinchi oʻrinbosari; Oʻzbekiston Respublikasi Bosh vazirining taʼlim va sogʻliqni saqlash masalalari boʻyicha oʻrinbosari; Oʻzbekiston Respublikasi Bosh vazirining oʻrinbosari — Oʻzbekiston Respublikasi Turizmni rivojlantirish davlat qoʻmitasi raisi; Oʻzbekiston Respublikasi Bosh vazirining yoqilgʻi-energetika va kimyo sanoatini rivojlantirish masalalari boʻyicha maslahatchisi lavozimlari kiritilsin; b) quyidagilar: Davlat aktivlarini boshqarish, sanoatni va raqobatni rivojlantirish masalalari kotibiyati; Hududlarni kompleks rivojlantirish, kommunikatsiyalar, qurilish va uy-joy kommunal xoʻjaligi masalalari kotibiyati; Investitsiyalar, eksportni qoʻllab-quvvatlash va tashqi iqtisodiy aloqalar masalalari kotibiyati; Taʼlim va sogʻliqni saqlash masalalari kotibiyati; Sport va turizmni rivojlantirish masalalari kotibiyati; Yoqilgʻi-energetika va kimyo sanoatini rivojlantirish masalalari kotibiyati; Qishloq xoʻjaligi mashinasozligini rivojlantirish masalalari kotibiyati tashkil etilsin. 4. Belgilansinki: qoʻshimcha 6 nafar boshqaruv xodimlari shtat birliklari Oʻzbekiston Respublikasi Jismoniy tarbiya va sport vazirligi tizimida shtat birligini 2 nafarga, Sogʻliqni saqlash vazirligi tizimida 2 nafarga va Adliya vazirligi tizimida 2 nafarga qisqartirish hisobidan; qoʻshimcha 7 nafar boshqaruv xodimlari shtat birliklari Oʻzbekiston Respublikasi Davlat budjeti mablagʻlari hisobidan ajratiladi. 5. Oʻzbekiston Respublikasi Vazirlar Mahkamasi: a) quyidagilarni: bir hafta muddatda — Vazirlar Mahkamasi apparati boʻlinmalarining tuzilmalarini va yangilangan shtat jadvalini; oʻn besh kun muddatda — Oʻzbekiston Respublikasi Bosh vazirining oʻrinbosarlari va maslahatchilarining funksional vazifalarini; bir oy muddatda — Oʻzbekiston Respublikasi Vazirlar Mahkamasi apparatining tarkibiy boʻlinmalari toʻgʻrisidagi nizomlarni tasdiqlash haqida Oʻzbekiston Respublikasi Vazirlar Mahkamasining qarorlarini qabul qilsin; b) bir oy muddatda Vazirlar Mahkamasi apparatining yangidan tashkil etilgan tarkibiy boʻlinmalarini zamonaviy talablarni hisobga olgan holda, qoʻyilgan vazifalar sifatli ishlab chiqilishi va samarali bajarilishini yuksak professional darajada taʼminlashga qodir boʻlgan malakali mutaxassislar bilan toʻldirsin. 6. Oʻzbekiston Respublikasi Prezidentining “Oʻzbekiston Respublikasi Hukumati ishini tashkil etishning sifat jihatidan yangi tizimini joriy etish toʻgʻrisida” 2019-yil 28-yanvardagi PQ-4136-son qarorining 3-bandi, shuningdek, qarorga 1-ilova oʻz kuchini yoʻqotgan deb hisoblansin. 7. Oʻzbekiston Respublikasi Adliya vazirligi manfaatdor vazirlik va idoralar bilan birgalikda bir oy muddatda qonun hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga belgilangan tartibda takliflar kiritsin. 8. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov va Oʻzbekiston Respublikasi Vazirlar Mahkamasi apparatining boshqaruvchisi R.V. Abduqodirov zimmasiga yuklansin.